Lectio Divina

*fuq il-Vanġelu tal-Ħadd*

**2 Ħadd tar-Randan**

Sena B

Mk 9:2-10

Ir-rakkont tat-trasfigurazzjoni huwa mqiegħed sitt ijiem wara dak li seħħ f’Ċesarija ta’ Filippu: l-istqarrija ta’ Pietru (“Int il-Messija”) u t-tentazzjoni tiegħu lil Ġesù wara li dan ħabbar il-mewt. Dak li jseħħ fuq il-muntanja huwa kontinwazzjoni ta’ dan kollu: Pietru, flimkien maż-żewġ dixxipli l-oħra, huwa d-destinatarju tat-trasfigurazzjoni u r-reazzjonijiet tagħhom huma fiċ-ċentru tal-attenzjoni ta’ *Mk*.

**v. 2a: Sitt jiem wara Ġesù ħa miegħu lil Pietru u lil Ġakbu u lil Ġwanni, tellagħhom weħidhom fuq muntanja għolja**

Fix-xena kollha tat-trasfigurazzjoni, dawn huma l-uniċi żewġ azzjonijiet li Ġesù jagħmel: li *jieħu miegħu* u li *jtella’* lit-tliet dixxipli. Fil-bqija tar-rakkont għandna verbi fil-passiv applikati għal Ġesù: hemm xi ħaġa li qed tiġrilu u li Hu sempliċiment jilqagħha. Il-verb παραλαμβάνει (li ġġorr lil xi ħadd miegħek) ifakkarna f’dak li x-Xitan jagħmel ma’ Ġesù fit-tentazzjonijiet tal-bidu: “ix-Xitan *ħadu* fil-belt imqaddsa u qiegħdu fuq il-quċċata tat-tempju ... *ħadu* wkoll ix-Xitan fuq muntanja għolja ħafna, urieh is-saltniet kollha tad-dinja u l-kobor tagħhom kollu” (*Mt* 4,5.8). Bħal dakinhar, Ġesù se jerġa’ jiġi ttentat, din id-darba minn Pietru, u se terġa tinstema’ l-Kelma ta’ Alla, din id-darba direttament mill-Missier. B’differenza minn dakinhar, il-ħarsa mhijiex l-isfel, lejn id-dinja, immu lejn dak li se jseħħ “quddiemhom”.

**v. 2b: u tbiddel quddiemhom**

Ġesù jiġi mibdul, μετεμορφώθη (fil-passiv): tinbidillu l-bixra u toħroġ għad-dawl l-identità tiegħu. Il-verb μεταμορφόω huwa rari fil-ĠT, jintuża biss 4 darbiet. Kien jintuża fil-mitoloġija griega meta l-allat kienu jieħdu bixra umana biex jiltaqgħu mal-bnedmin. Hawnhekk bil-kontra: Ġesù, l-Iben li sar bniedem jieħu bixra li twassal lill-bniedem jixref fuq id-divinità. Din it-tip ta’ bidla mbagħad ssir realtà f’dawl li jemmnu f’Ġesù: “U la tkunux tixbhu lil din id-dinja, imma tbiddlu (μεταμορφοῦσθε) bit-tiġdid tal-moħħ, biex tagħrfu liema hi r-rieda ta’ Alla, dak li hu tajjeb, dak li jogħġbob, dak li hu perfett” (*Rm* 12,2, cf. *2 Kor* 3,18).

**v. 3-4: Ilbiesu sar abjad u jgħammex b’dija tal-għaġeb: ebda ħassiel fid-dinja ma jista’ jġib il-ħwejjeġ bojod daqshekk. U dehrilhom Elija ma’ Mosè, jitkellmu ma’ Ġesù.**

Għal darb’oħra għandna insistenza fuq xi ħaġa li tmur ’l hemm mill-esperjenza umana jew mill-isforz tal-bniedem: il-bjuda mhix frott xi “ħassiel fid-dinja”. Anki Elija u Mosè, ma jidhrux huma imma jiġu murija (ὤφθη - fil-passiv) lid-dixxipli bħalma jiġri wara fid-dehriet ta’ Ġesù wara l-qawmien (cf. *1Kor* 15,5; *Lq* 24,34) jew inkella fid-dehriet tal-anġli (*Lq* 1,11; 22,43; *Atti* 7,30).

**v. 5-6: Qabad Pietru u qal lil Ġesù: “Mgħallem, kemm hu sew li aħna hawn! Ħa ntellgħu tliet tined, waħda għalik, waħda għal Mosè, u waħda għal Elija”. Dan qalu għax ma kienx jaf x’jaqbad jgħid bil-biża’ kbir li waqa’ fuqhom.**

Il-kliem ta’ Pietru lil Ġesù huwa reazzjoni spontanja għal dak li kien qed jiġri. Hu juri x-xewqa li jibqa’ fl-hena u l-glorja u jistieden lil Ġesù jibdel il-pjanijiet tiegħu u jaħrab it-tbatija. Minkejja ċ-ċanfira li laqqat għall-mod kif ġab ruħu wara t-tħabbira tal-passjoni (cf. *Mk* 8,31-33), Pietru għadu ma biddhilx fehmtuu għal darb’oħra jġarrab lil Ġesù. F’kuntrast mal-passività ta’ Ġesù, iħoss il-bżonn li jgħid xi ħaġa u moħħu jmur fuq dak li se jagħmel hu (ποιήσωμεν - nagħmlu, fl-attiv). Il-qarrej mistieden jara l-konfużjoni ta’ Pietru: jgħid li hu sew imma fl-istess ħin imkexkex (ἔκφοβος) bħal sħabu.

**v. 7-8: Imbagħad ġiet sħaba u għattiethom, u minn ġos-sħaba nstama’ leħen jgħid: “Dan hu Ibni l-għażiż, isimgħu lilu”. Minnufih taw ħarsa madwarhom, u ma raw lil ħadd iżjed magħhom ħlief lil Ġesù waħdu.**

Il-leħen ta’ Alla jfisser dak li jiġri fit-trasfigurazzjoni (Ġesù ġie mibdul għax hu Iben) u jirrispondi għall-kliem ta’ Pietru. Fix-xena ta’ qabel, f’Ċesarija ta’ Filippu, Ġesù jordna lil Pietru jerġa jsir dixxiplu billi jmur warajh, “vade retro”, minflok joqgħod quddiemu jgħidlu x’għandu jagħmel. Issa Pietru, flimkien mad-dixxipli, jirċievi l-ordni li jisma’. Bħal donnu li x-xena kollha sseħħ biex it-tliet dixxipli jikkonvinċu ruħhom mill-bżonn li jisimgħu.

**v. 9-10: Huma u neżlin minn fuq il-muntanja, tahom ordni biex ma jitkellmu ma’ ħadd fuq li kienu raw qabel ma Bi il-bniedem ikun qam mill-imwiet. Huma żammew kollox moħbi, iżda bdew jistaqsu lil xulxin x’kien ifisser tqum mill-imwiet.**

Wara dak tal-Missier, id-dixxipli jirċievu ordni ieħor: li ma jgħidu xejn lil ħadd. Għall-aħħar darba f’*Mk* Ġesù jordna li ma jingħad xejn, peress li l-identità tiegħu ma tistax tkun magħrufa qabel il-ġrajja tas-salib u l-qawmien. Għalissa d-dixxipli iħaqquha bejniethom, (συζητέω jintuża f’*Mk* biex juri d-diskussjonijiet fiergħa, sinjal ta’ nies li jbatu biex jifhmu: 1,27; 8,11; 9,14; 9,16; 12,28). Wara l-laqgħa ma’ Ġesù Rxoxt jistgħu iħabbru dan kollu bħala xhieda.